87. Så mange trappetrin skal man træde på for at bevæge sig de 16 meter ned fra Frederiksborggades udmunding ved Nørreport Station til bunden af den nye trappeadgang til tunnelerne til S-tog, fjerntog og metrostationen.

I går åbnede metrotrappen, der forbinder København indre by med Danmarks travleste station, og trappeadgangen må være kandidat til titlen som Danmarks dyreste genvej. Til en samlet pris på 157 millioner kroner, betalt af metroselskabet og DSB, koster hvert af de 87 trappetrin 1,8 millioner kroner. Til gengæld bliver trappen formentlig også en af Danmarks travleste trapper. Da metroselskabets kundedirektør, Rebecca Nymark, klippede den røde snor foran trappenedgangen, konstaterede hun, at en stor del af de 100.000 daglige rejsende på Nørreport Station vil bruge trappen, som det har krævet næsten tre år at udgrave.

Det er et år længere end planlagt, men forsinkelsen skyldes den høje grundvandsstand i området, som var sværere at styre end forventet. Entreprenøren, Zublin, måtte fryse jorden i området, hvor trappeskakt og tunnel skulle udgraves og desuden pumpe en cementprop i for at standse indstrømmende vand.

»Vi har ikke tjent noget på projektet, men trappen og tunnelen er en god reference at have,« siger Zublins direktør Jesper Boilesen, der er godt tilfreds med, at det bøvlede projekt nu er færdigt og overdraget til kunderne. Væggene i den nye del af tunnelen ser våde ud, og der er også lidt vand her og der på gulvet, men både Jesper Boilesen og Banedanmarks direktør for Anlæg og Fornyelse, Steen Neuchs, er overbevist om, at vægge og gulv nok skal tørre ud.

Straks efter åbningen strømmede folk ned i tunnelen og ind mod togperroner og metrostationen, der befinder sig endnu længere nede. Den nye genvej til indre by er et af den slags projekter, der føles og virker som om det har været der hele tiden, bemærkede Banedanmarks adm. direktør, Jesper Hansen, der også lige måtte afprøve metrotrappen. For de dovne er der rulletrapper som alternativ til de analoge trappetrin.

Enkelte opgaver resterer at blive løst. Blandt andet har butikker i området rejst krav om erstatning for tabt omsætning i byggeperioden, og ifølge Steen Neuchs kan man vente en afgørelse i begyndelsen af det nye år.